እርስዎ ፈጣሪ ለኢትዮጵያ የለገሳት ልዩ ስጦታ ነዎት፡፡ በየወህኒ ቤቱ የታጎረ ኢትዮጵያዊ ፍትህ አገኘ፡፡ እስካሁን ባለው የኢህአዴግ ሁኔታ ከእስር ቤት ከመውጣት ይልቅ በመርፌ ቀዳዳ ግመል ማሳለፍ ይቀላል፡፡ የእስረኞችን ቁጥር ማሳደግ በትራንስፎርሜሽኑ ግብ የተቀመጠ ይመስል [በጅምላ ማሰር] እንጂ [በጅምላ መፍታት] አልነበረም፡፡ ስንት የሚታሰር ወንበዴ [ሌባ] በየመንደሩ ሞልቶ ተርፎ፣ ንጹሃን ዜጎች ታጉረው ሲማቅቁ ባጁ፡፡ ያን ሁሉ እስረኛ አጉሮ የኖረ ማረሚያ ቤት ምን ያህል ቢሰፋ ነው፤ ለካ የእኛ እስር ቤቶች [ቤርሙዳ] ናቸው፤ ዋጥ አድርገው ዝም ነዋ፡፡ እነሆ ጊዜ ለኩሉ ሆነና [ቤርሙዳ] የገቡ እስረኞች ወጡ፡፡ ዕድሜ ለእርስዎ! ኢህአዴግ እያመቀ ወህኒ ቤት ሲያስገባው የነበረውን እስረኛ በጅምላ ለቀቁልን፡፡ ይህን ያህል እልፍ እእላፍ ወገናችን በሱዳን፣ በሳኡዲ፣ በኬንያ……በሌሎች ባዕዳን ሀገራት ወህኒ ቤቶች ታጉሮ እየማቀቀ፣ መሪዎቻችንና አምባሳደር (ዲፕሎማት) ተብየዎቻችን ምን እየሰሩ ነበር፤ እንዴት የዝሆን ጆሮ ይስጠኝ ብለው ዝም ይላሉ፡፡ አሳዛኝም አሳፋሪም ነው፡፡ ኢትዮጵያ ለ27 ዓመታት መንግስት አልባ ሀገር ነበረች ማለት ነው?
